b'\n_START_ARTICLE_\nMarienborg (Danmark)\n_START_PARAGRAPH_\nMarienborg er en eiendom i Sorgenfri Sogn ved Frederiksdal i Lyngby-T\xc3\xa5rb\xc3\xa6k kommune nord for K\xc3\xb8benhavn, som er stilt til r\xc3\xa5dighet for Danmarks statsminister som bolig og til representasjon. I 1981 brukte Anker J\xc3\xb8rgensen for f\xc3\xb8rste gang Marienborg til opptak av statsministerens nytt\xc3\xa5rstale, fordi Statsministeriet var under flytting. Siden 1986 har det v\xc3\xa6rt fast tradisjon at Marienborg har dannet ramme om nytt\xc3\xa5rstalene. Det er likeledes p\xc3\xa5 Marienborg at de s\xc3\xa5kalte Marienborg-m\xc3\xb8tene om folkeskolen avholdes._NEWLINE_Marienborg ligger \xc3\xb8verst i en 8,8 hektar stor park ned til Lyngby S\xc3\xb8. Eiendommen med tilh\xc3\xb8rende tjenestebolig og tidligere et mindre drivhusgartneri brukes i dag prim\xc3\xa6rt til m\xc3\xb8ter, middager og offisielle sammenkomster med statsministerparet som verter. I enkelte perioder har Marienborg dog ogs\xc3\xa5 fungert som privatbolig for eksempelvis statsminister Hilmar Baunsgaard._NEWLINE_Eiendommen ble bygget cirka 1745. Marienborg ble oppf\xc3\xb8rt som sommerbolig for sj\xc3\xb8offiser og direkt\xc3\xb8r for Asiatisk Kompani\xc2\xa0Olfert Fas Fischer. Navnet stammer fra 1795, da eierens hustru, Marie Lindencrone, fikk stedet oppkalt etter seg._NEWLINE_I 1934 ble eiendommen kj\xc3\xb8pt av h\xc3\xb8yesterettssakf\xc3\xb8rer Christian Ludvig David, som i 1960 testamenterte bygningene, omr\xc3\xa5det og innboet til staten, som overtok Marienborg den 1. januar 1962. C.L. David, som bygget opp\xc2\xa0Davids Samling, ligger begravet i slottsparken. _NEWLINE_Marienborg ble fredet i 1964.'